Official Journal L 078 , 16/03/2004 P. 0053 - 0055



KOMISIJAS LĒMUMS (2004. gada 10. marts) par atrazīna neiekļaušanu Padomes Direktīvas 91/414/EEK I pielikumā, un atļauju atsaukšanu augu aizsardzības līdzekļiem, kas satur šo aktīvo vielu (izziņots ar dokumenta numuru C(2004) 731) (Dokuments attiecas uz EEZ) (2004/248/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū[1], kurā jaunākie grozījumi izdarīti ar Komisijas Direktīvu 2000/119/EK[2], un jo īpaši tās 8. panta 2. punkta trešo un ceturto daļu, ņemot vērā Komisijas 2000. gada 11. decembra Regulu (EEK) Nr. 3600/92, ar kuru nosaka sīki izstrādātus noteikumus tās darba programmas pirmā posma īstenošanai, kura minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū[3], kas grozīta ar Regulu (EK) Nr. 2266/1999[4], un jo īpaši tās 7. panta 3.a punkta b) apakšpunktu, tā kā: (1) Direktīvas 91/414/EEK 8. panta 2. punktā paredzēts, ka Komisijai jāīsteno tādu aktīvo vielu pārbaudes darba programma, kas izmantotas augu aizsardzības līdzekļos, kuri bija pieejami tirgū jau 1993. gada 15. jūlijā. Sīki izstrādāti noteikumi šīs programmas īstenošanai noteikti Regulā (EEK) Nr. 3600/92. (2) Komisijas 1994. gada 27. aprīļa Regula (EK) Nr. 933/94, kas nosaka aktīvās vielas augu aizsardzības līdzekļu sastāvā un izrauga ziņotājas dalībvalstis Komisijas Regulas (EEK) Nr. 3600/92[5] īstenošanai, kurā pēdējie grozījumi izdarīti ar Regulu (EK) Nr. 2230/95[6], noteica aktīvās vielas, kas jānovērtē dalībvalstij Regulas (EEK) Nr. 3600/92 kontekstā, noteica dalībvalsti ziņotāju attiecībā uz katras vielas novērtējumu un noteica katras aktīvās vielas ražotājus, kuri laikus iesnieguši paziņojumus. (3) Atrazīns ir viena no 89 aktīvajām vielām, kas norādīta Regulā (EK) Nr. 933/94. (4) Saskaņā ar Regulas (EEK) Nr. 3600/92 7. panta 1. punkta c) apakšpunktu Apvienotā Karaliste, kas izraudzīta par ziņotāju dalībvalsti, 1996. gada 11. novembrī iesniedza Komisijai novērtējuma ziņojumu par informāciju, kas iesniegta saskaņā ar regulas 6. panta 1. punktu. (5) Pēc ziņojuma saņemšanas no ziņotājas dalībvalsts Komisija uzsāka apspriešanos ar dalībvalstu ekspertiem, kā arī ar galveno paziņojuma sniedzēju, kā noteikts Regulas (EEK) Nr. 3600/92 7. panta 3. punktā. (6) Komisija 2003. gada 6. jūnijā organizējusi triju pušu sanāksmi ar datu galveno sniedzēju par šo aktīvo vielu un ziņotāju dalībvalsti. (7) Dalībvalstis un Komisija ar Pastāvīgās augu veselības komitejas starpniecību ir pārskatījušas Apvienotās Karalistes sagatavoto novērtējuma ziņojumu. 2003. gada 3. oktobrī šo pārskatu precizēja formātā, kādu Komisija noteikusi pārskata ziņojumam par atrazīnu. (8) Pārskata dokumenti un informācija ir iesniegti Augu zinātniskajai komitejai. Komitejai lūdza izteikt viedokli par gruntsūdeņu iespējamās piesārņošanas ar atrazīnu aspektiem. Augu zinātniskā komiteja atzinumā[7] nav akceptējusi aprēķinus par atrazīna novērtēto koncentrāciju gruntsūdeņos. Komiteja atzinusi arī, ka esošie monitoringa dati neliecina, ka atrazīna un tā sadalīšanās produktu koncentrācijas gruntsūdenī nepārsniegs 0,1 g/l, un ka augsnēs, kurās pH vērtība ir lielāka par seši, atrazīna un tā sadalīšanās produktu koncentrācija nepārsniegs 0,1 g/l. (9) Pēc iesniegtās informācijas veiktais novērtējums neliecina, ka paredzētajos lietošanas apstākļos augu aizsardzības līdzekļi, kas satur atrazīnu, visumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām. Konkrēti, esošie monitoringa dati ir nepietiekami, lai skaidri parādītu, ka lielās teritorijās aktīvās vielas un tās sadalīšanās produktu koncentrācija gruntsūdeņos nepārsniegs 0,1 g/l. Turklāt nav garantiju, ka lietošana citās teritorijās, kurās to koncentrācija jau tagad ir lielāka par 0,1 g/l, iespējama pietiekama gruntsūdeņu kvalitātes uzlabošanās. Šie aktīvās vielas līmeņi pārsniedz Direktīvas 91/414/EEK VI pielikumā noteiktās robežas, un var būt nevēlama ietekme uz gruntsūdeņu kvalitāti. (10) Atrazīnu tādēļ nevar iekļaut Direktīvas 91/414/EEK I pielikumā. (11) Jāveic pasākumi, lai nodrošinātu, ka pašreizējās atļaujas augu aizsardzības līdzekļiem, kas satur atrazīnu, noteiktā periodā atsauc un neatjauno, un šiem līdzekļiem neizsniedz arī jaunas atļaujas. (12) Ievērojot Komisijai iesniegto informāciju, izrādās, ka dažās dalībvalstīs konkrētiem izmantošanas veidiem nav efektīvu alternatīvu, lai radītu iespējas šādas alternatīvas izstrādāt, šo aktīvo vielu ir nepieciešams izmantot arī turpmāk. Tāpēc pašreizējos apstākļos ir attaisnojams, ievērojot stingrus nosacījumus, kas vērsti uz riska samazināšanu ilgākā laika posmā, noteikt ilgāku termiņu esošo atļauju atsaukšanai par būtiskiem uzskatāmiem ierobežotiem lietošanas veidiem, kuriem kaitīgo organismu izplatības ierobežošanai pašlaik nav efektīvu alternatīvu. (13) Papildperiods, ko dalībvalstis piešķir tādu augu aizsardzības līdzekļu krājumu realizācijai, glabāšanai, laišanai tirgū un lietošanai, kas satur atrazīnu, jāierobežo ar laiku līdz 12 mēnešiem, lai esošie krājumi tiktu izlietoti ne ilgāk kā viena veģetācijas perioda laikā. (14) Šis lēmums nav pretrunā ar Komisijas vēlākām aktivitātēm attiecībā uz šo aktīvo vielu Padomes 1978. gada 21. decembra Direktīvas 79/117/EEK kontekstā, ar kuru aizliedz laist tirgū un izmantot augu aizsardzības līdzekļus, kas satur noteiktas aktīvās vielas[8], un kurā jaunākie grozījumi izdarīti ar Regulu (EK) Nr. 807/2003[9]. (15) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Atrazīnu kā aktīvo vielu neiekļauj Direktīvas 91/414/EEK I pielikumā. 2. pants Dalībvalstis nodrošina, ka: 1. Atļaujas augu aizsardzības līdzekļiem, kas satur atrazīnu, tiek atsauktas līdz 2004. gada 10. septembrim; 2. No 2004. gada 16. marta saskaņā ar Direktīvas 91/414/EEK 8. panta 2. punktā paredzēto izņēmumu nepiešķir un neatjauno atļaujas augu aizsardzības līdzekļiem, kuru sastāvā ir atrazīns; 3. Attiecībā uz pielikuma B ailē minētajiem izmantošanas veidiem A ailē norādītā dalībvalsts līdz 2007. gada 30. jūnijam var atstāt spēkā atļaujas augu aizsardzības līdzekļiem, kas satur atrazīnu, ja tā: a) nodrošina, ka šādus augu aizsardzības līdzekļus, kas paliek tirgū, pārmarķē, lai tie atbilstu ierobežotas izmantošanas nosacījumiem; b) uzliek visus lietderīgos risku mazinošus pasākumus, lai samazinātu jebkādu iespējamo risku un nodrošinātu cilvēku un dzīvnieku veselības un vides aizsardzību un c) nodrošina, lai šādai izmantošanai nopietni tiktu meklēti alternatīvi produkti un metodes, jo īpaši izmantojot darbības plānus. Attiecīgā dalībvalsts vēlākais līdz 2004. gada 31. decembrim informē Komisiju par šā punkta piemērošanu, un jo īpaši par darbībām, kas veiktas saskaņā ar a) līdz c) apakšpunktu, un katru gadu iesniedz būtiskajiem izmantošanas veidiem saskaņā ar šo pantu izlietotā atrazīna daudzuma orientējošus aprēķinus. 3. pants Papildperiodam, ko piešķir dalībvalsts saskaņā ar Direktīvas 91/414/EEK 4. panta 6. punktu, jābūt pēc iespējas īsam, un: a) izmantošanas veidiem, kuriem atļaujas jāatsauc līdz 2004. gada 10. septembrim, atļaujas derīguma termiņš beidzas ne vēlāk kā 2005. gada 10. septembrī; b) izmantošanas veidiem, kuriem atļaujas jāatsauc līdz 2007. gada 30. jūnijam, atļaujas derīguma termiņš beidzas ne vēlāk kā 2007. gada 31. decembrī. 4. pants Šis lēmums ir adresēts dalībvalstīm. Briselē, 2004. gada 10. martā Komisijas vārdā Komisijas loceklis David Byrne PIELIKUMS 2. panta 3. punktā minēto atļauju saraksts A aile B aile Dalībvalsts Noteiktais lietojums Īrija Kukurūza, mežsaimniecība Apvienotā Karaliste Cukurkukurūza, mežsaimniecība Spānija Kukurūza Portugāle Kukurūza [1] OV L 230, 19.8.1991., 1. lpp. [2] OV L 325, 12.12.2003., 41. lpp. [3] OV L 366, 15.12.1992., 10. lpp. [4] OV L 259, 13.10.2000., 27. lpp. [5] OV L 107, 28.4.1994., 8. lpp. [6] OV L 225, 22.9.1995., 1. lpp. [7] Augu zinātniskās komitejas atzinums par Komisijas īpašiem jautājumiem attiecībā uz atrazīna (SZX 0722) novērtējumu saistībā ar Direktīvu 91/414/EEK - SCP/ATRAZINE/002-Final - pieņemts 2003. gada 30. janvārī. [8] OV L 33, 8.2.1979., 36. lpp. [9] OV L 122, 16.5.2003., 36. lpp.